Nóg 'n plaasaanval in Malmesbury | Netwerk24
Deur Meghan Lawrence 19 Augustus 2019 11:11
Sers. Noloyiso Rwexana, provinsiale polisiewoordvoerder, sê die polisie ondersoek 'n saak van huisroof nadat drie verdagtes Maandagoggend omstreeks 03:00 op 'n plaas toegeslaan het.
"Die slagoffer en sy vrou het geslaap toe hulle 'n geraas by die voordeur hoor. Drie verdagtes het hulle met vuurwapens en 'n koevoet gedreig," sê Rwexana.
Rwexana sê twee van die verdagtes het vuurwapens gehad, terwyl die derde die koevoet gedra het.
"Die verdagtes het die slagoffers vasgemaak, waarna hulle die paar besteel het. Een van die slagoffers het 'n kopwond opgedoen."
Rwexana sê die verdagtes het te voet gevlug en is nog nie aangekeer nie.
Sy sê die polisie volg leidrade op.
Volgens inligting wat nie bevestig is nie, het die man en vrou self losgekom en hulp gaan soek, waarna die man hospitaal toe geneem is.
Netwerk24 het vroeër berig dat ses verdagtes in verband met nóg 'n plaasaanval naby Malmesbury in hegtenis geneem is nadat boere in die omgewing, vrywilligers en die Malmesbury-polisie saamgewerk het om paaie af te sper.
Lt.kol. Andrè Traut, provinsiale polisiewoordvoerder, het Sondag in 'n verklaring gesê sewe gewapendes het twee broers, onderskeidelik 17 en 20 jaar oud, en hul pa Saterdagaand omstreeks 19:45 by hul huis op die plaas Droëvlei gekonfronteer en aangeval.
"Ná die aanranding het hulle met van die gesin se besittings gevlug. Sowat 3 km van die misdaadtoneel af is ses van die sewe verdagtes deur die polisie in hegtenis geneem. Hulle is tussen 23 en 27 jaar oud. Die sewende verdagte word nog gesoek," sê Traut.